Олимпиадэр даIыгъ
Урысей Федерацэм, Къэбэрдей-Балъкъэрым я пщIэр, адыгэ щIыхьыр дуней псом щызыIэта, 2000 гъэм Сидней щекIуэкIа Олимпиадэм алыдж-урым бэнэкIэмкIэ и чемпион, КъБР-м и Iэтащхьэм спортымрэ физкультурэмкIэ, егъэджэныгъэмрэ щIэныгъэмкIэ и чэнджэщэгъу Къардэн Мурат Налшык къалэ студентхэмрэ, школакIуэхэмрэ щаIущIащ.
КъытщIэхъуэ щIэблэр хэкупсэу гъэсэнымкIэ, къарууфIэу, узыншэу къэтэджынымкIэ мыхьэнэ зиIэ Iуэхугъуэм и къызэгъэпэщакIуэщ КъБР-м Егъэджэныгъэмрэ щIэныгъэмкIэ и министерствэр.
Министрым и къуэдзэ Геккиев СулътIан зэIущIэр къызэIуихри, студентхэмрэ школакIуэхэмрэ псалъэмакъым къыхишащ. Къызэхуэсахэм упщIэхэр я куэдт. Абыхэм яфIэгъэщIэгъуэнт республикэр, адыгэ лъэпкъыр зэрыгушхуэ ди лъахэгъур Олимп лъагапIэхэм зэрынэсар, апхуэдиз ехъулIэныгъэ зыIэрызыгъэхьа спортсменым и нобэрей гъащIэр, лэжьыгъэм кърит дэрэжэгъуэр зрагъэщIэну. Хуэпабгъэт гъащIэ узыншэр и лъабжьэу фIым, ехъулIэныгъэхэм ерыщу хуэкIуэн папщIэ, нэхъ зытегъэщIапхъэхэм, гулъытэ зыхуэщIыпхъэхэм, нэгъуэщIхэми щыгъуазэ зыхуащIыну. ЕтIанэгъэ Сочэ щекIуэкIыну ЩIымахуэ Олимпиадэм волонтеру кIуэну гукъыдэж зыщIахэр щIэмыупщIэу къэнакъым а щIыналъэм дунейпсо мыхьэнэ зиIэ а спорт Iуэхугъуэр щегъэкIуэкIыныр къемызэгъыу псалъэмакъ зэрыщыIэм.
— СфIэфщ икIи гукъыдэж къызет зи нэгур зэIуха щIалэгъуалэм сыфIущIэмэ. Нэхъыщхьэр мамырыгъэрщ, зэгурыIуэныгъэрщ, ныбжьэгъугъэрщ. Спортыр фи Iэпэгъуу гъащIэм лъэ быдэкIэ фыщыувыну, къыхэфх IэщIагъэм ехъулIэныгъэхэр щызыIэрывгъэхьэну си гуапэщ, — яжриIащ къызэхуэсахэм Къардэн Мурат.
Олимп чемпионыр спортым щыдихьэха и сабиигъуэм щыщIэдзауэ лъагапIэхэм зэрынэсам, апхуэдэ ехъулIэныгъэхэр зыIэригъэхьэным ерыщу зэрыхуэкIуам, и спорт гъуэгуанэмрэ и нобэрей гъащIэмкIэ щIалэгъуалэм ядэгуэшащ. Сыт хуэдэ гугъуехьхэм уIууэми, зыхуэбгъэувыжа мурадым ерыщу хуэкIуэн зэрыхуейр жиIащ. Зи къарурэ зи гуащIэрэ емыблэжу фIым ухуэзыущий егъэджакIуэхэр, тренер-гъэсакIуэхэр къазэрыпщыгугъыр зэрызыIэрыбгъэхьэным ухуэпабгъэу япэкIэ кIуэныр уи ехъулIэныгъэхэм я хэкIыпIэу зэрыщытри къигъэлъэгъуащ.
«Волонтерхэм сыт хуэдэ чэнджэщ яптынт?» — жаIэу зыщыхуагъазэм, КъБР-м и Iэтащхьэм и чэнджэщэгъум къыхигъэщащ ар сэбэп зыхэлъ Iуэхуу зэрыщытыр.
«Ахэр — я гум, я псэм къыб-гъэдэкIыу спортсменхэри Олимпиадэм кIэлъыплъыну къызэухэсахэри дэзыIыгъыну, ядэIэпыкъуну гукъыдэж зыщI цIыхухэрщ. Спорт махуэшхуэхэм дэнэ щIыпIи къикIыу кърихьэлIэ волонтерхэр я бжыгъэкIэ зэщхьэщыкIми, гъэщIэгъуэныращи, къалэн зыщащIыжахэр псоми фIы дыдэу зэфIах, — жиIащ Мурат. — ЩIымахуэ Олимп джэгухэр 2014 гъэм Сочэ зэрыщекIуэкIынумкIэ мыарэзыхэри щыIэщ. Ауэ нэхъыщхьэр, блэкIари пщымыгъупщэу, ди нобэм, къэкIуэнум уегупсысу, а лъэныкъуэхэр зэпэплъытыжу, псалъэмакъыр зрапх ди адыгэ лъэпкъым, зэрыщыту къэралым, цIыхум ифIрэ сэбэпу хэлъым Iуэхур тегъэщIэн хуейщ. Мыри къыхэдгъэщынщи, олимпиадэхэр щекIуэкI къэралхэм туризмэм нэхъри зыщеубгъу, сыту жыпIэмэ, Олимп Джэгухэр здэщыIэ щIыналъэхэм щызэфIагъэува ухуэныгъэ телъыджэхэм зыплъыхьакIуэхэр къыдехьэх.
Алыдж-урым бэнэкIэр олимп спорт лIэужьыгъуэхэм къызэрыхэнар къызэрыщыхъуам щIалэгъуалэр щIэмыупщIэу къэнакъым.
— Иджыблагъэ Буэнос-Айрес Дунейпсо Олимп комитетым и сессием унафэ къыщащтащ а спорт лIэужьыгъуэр олимп программэм къызэрыхэнэжым теухуауэ. Алыдж-урым бэнэкIэр къыщежьар нобэкъым, ар тхы- дэ къулей зиIэщ. Абы езым зэхъуэкIыныгъэ гуэрхэри хэплъхьэ хъунущ, ауэ а бэнэкIэр узытхьэкъущ, гукъыдэжрэ дэрэжэгъуэрэ къуиту узыкIэлъыплъщ, удэзыхьэхщи, апхуэдэуи къэнэнущ, — жиIащ олимп чемпионым.
ЩIалэгъуалэм я зы упщIи гулъытэншэу къигъэнакъым КъБР-м и Iэтащхьэм и чэн-джэщэгъу Къардэн Мурат. Абы жиIащ апхуэдэ зэIущIэхэм нэхъыбэрэ ирагъэблагъэмэ зэригуапэр. Зэрыгушхуэ, сыт и лъэныкъуэкIи я щапхъэ олимп чемпионым щIыгъуу студентхэмрэ школакIуэхэмрэ фэеплъ сурэтхэр зытрагъэхащ.
Геккиев СулътIан къызэрыджиIамкIэ, апхуэдэ зэIущIэхэм адэкIи къыпащэнущ. Къапщтэмэ, Олимпиадэр дэзыIыгъ республикэм и япэ щIалэгъуалэ гуп яубзыхуащ. ЩIалэгъуалэ центрым и лIыкIуэм къызэрыхигъэщамкIэ, жэпуэгъуэм, зэхьэзэхуэм щIидзэным махуищэ иIэжу, ар зэрыдаIыгъым теухуа Iуэхугъуэхэр ирагъэкIуэкIынущ.
УАРДЭ Жантинэ.
Сурэтыр
МАМИЙ Руслан трихащ.
